太守視新堂
作者：孔平仲
朝代：宋

paragraphs: 遙遙元崇胄，藹藹東州守。
留心學校事，遇我在僚友。
蔽空起新堂，鼛鼓百夫走。
枉駕親視之，丁寧到榱枓。
北風沙瞇眼，佇立相與久。
宴我登哦亭，推我居席首。
初嘗百花釀，肴蔌無不有。
是日十月中，新霜脫人肘。
醺酣一消鑠，和氣回物朽。
昔人歌魯侯，在泮嘗飲酒。
我今作此詩，亦以綴厥後。
美哉姚侯政，豈弟民父母。
此詩所不歌，先已載民口。